Document ID: 32011D0629

A BIZOTTSÁG VÉGREHAJTÁSI HATÁROZATA
(2011. szeptember 20.)
a 88/407/EGK tanácsi irányelv D. mellékletének a házi szarvasmarhának a spermagyűjtő központokból és állomásokról, illetve spermatároló központokból feladott spermája Unión belüli kereskedelme tekintetében történő módosításáról
(az értesítés a C(2011) 6425. számú dokumentummal történt)
(EGT-vonatkozású szöveg)
(2011/629/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a szarvasmarhafajba tartozó háziállatok mélyhűtött spermájának Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1988. június 14-i 88/407/EGK tanácsi irányelvre (1) és különösen annak 17. cikke (2) bekezdésére,
mivel:
(1)
A 88/407/EGK irányelv előírja többek között a házi szarvasmarhák spermájának Unión belüli kereskedelmére vagy behozatalára vonatkozó állat-egészségügyi követelményeket, valamint a kereskedelmük során alkalmazandó állat-egészségügyi bizonyítványmintákat.
(2)
A 2008/73/EK tanácsi irányelv (2) által módosított 88/407/EGK irányelv egyszerűsített eljárást vezet be a tagállami spermagyűjtő központok és állomások, illetve spermatároló központok jegyzékbe foglalására.
(3)
Emellett a 88/407/EGK irányelv előírja, hogy a tagállamoknak a sperma behozatalát a spermagyűjtés helye szerinti tagállam hatósági állatorvosa által a D. mellékletben meghatározottak szerint kiállított állat-egészségügyi bizonyítvány bemutatása mellett engedélyezhetik. Az említett melléklet három különböző állat-egészségügyi bizonyítványmintát tartalmaz (D1., D2. és D3.) a házi szarvasmarhák spermájának Unión belüli kereskedelmére.
(4)
A 88/407/EGK irányelv D. mellékletét ezért módosítani kell a spermagyűjtő központok és állomások, illetve spermatároló központok jegyzékbe vételére vonatkozó egyszerűsített eljárás figyelembevételének érdekében.
(5)
A 2010/470/EU bizottsági határozat (3) meghatározza a ló-, juh- és kecskefélékhez tartozó állatok spermáinak, petesejtjeinek és embrióinak, valamint a sertésfélékhez tartozó állatok petesejtjeinek és embrióinak Unión belüli kereskedelmére vonatkozó állat-egészségügyi bizonyítványmintákat. Az említett határozat célja az érintett, spermagyűjtő központban (állomáson) begyűjtött és spermatároló központból (függetlenül attól, hogy ez utóbbi eltérő engedélyszámon jóváhagyott spermagyűjtő központ és állomás részét képezi-e) feladott áruk teljes körű nyomonkövethetőségének biztosítása.
(6)
Az uniós jogszabályok egységessége érdekében a házi szarvasmarhák spermájának Unión belüli kereskedelméhez használatos állat-egészségügyi bizonyítványminták esetében szintén azt a szerkezetet kell követni, amelyet a 2010/470/EU határozat az állat-egészségügyi bizonyítványminták vonatkozásában előír.
(7)
Mindenekelőtt a D3. mellékletben szereplő állat-egészségügyi bizonyítványminta vonatkozik a házi szarvasmarhák spermagyűjtő központokból és állomásokról, illetve spermatároló központokból feladott spermájának és spermaállományának Unión belüli kereskedelmére.
(8)
A sperma teljes körű nyomonkövethetőségének biztosítására a D3. mellékletben szereplő állat-egészségügyi bizonyítványmintát ki kell egészíteni további bizonyítványozási követelményekkel, és kizárólag a spermagyűjtő központokban és állomásokon begyűjtött és spermatároló központból (függetlenül attól, hogy ez utóbbi eltérő engedélyszámon jóváhagyott spermagyűjtő központ és állomás részét képezi-e) feladott sperma kereskedelme során alkalmazható.
(9)
A szarvasmarhafajba tartozó háziállatok mélyhűtött spermájának Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló 88/407/EGK irányelv módosításáról szóló, 2003. május 26-i 2003/43/EK tanácsi irányelv (4) 2. cikke (1) és (2) bekezdése rendelkezéseinek figyelembevétele érdekében ki kell igazítani a 2004. december 31-e előtt begyűjtött, feldolgozott és tárolt spermaállományra vonatkozó, a D2. és a D3. mellékletben található bizonyítványok címeiben szereplő dátumokat is.
(10)
Emellett a D1. és D2. mellékletben szereplő állat-egészségügyi bizonyítványmintákat a 2010/470/EU határozatban szereplő állat-egészségügyi bizonyítványminták szerkezetéhez kell igazítani.
(11)
A 88/407/EGK irányelv D. mellékletét ezért ennek megfelelően módosítani kell.
(12)
Az esetleges kereskedelmi fennakadások elkerülése érdekében a 88/407/EK irányelv D. melléklete alapján kiállított, 2011. október 31-ig érvényes állat-egészségügyi bizonyítványok használatát az átmeneti időszakban bizonyos feltételek mellett engedélyezni kell.
(13)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 88/407/EK irányelv D. melléklete helyébe az e határozat mellékletében foglalt szöveg lép.
2. cikk
2011. december 31-ig tartó átmeneti időszakra a tagállamok engedélyezhetik a házi szarvasmarhák azon spermájának és spermaállományainak kereskedelmét, amelyeket a 88/407/EGK irányelv D. mellékletében szereplő és 2011. október 31-ig érvényes mintáknak megfelelő, legkésőbb 2011. október 31-én kiállított állat-egészségügyi bizonyítvány kísér.
3. cikk
Ezt a határozatot 2011. november 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2011. szeptember 20-án.

Labels: 7
3
6